Panso päevad 26.-29. novembril muuseumis
Novembri lõpul korraldab Eesti Teatri- ja Muusikamuuseum traditsiooniliselt Panso päevi, et tähistada kuulsa teatrimehe Voldemar Panso (1920-1977) sünniaastapäeva.
Kolmapäeval, 26. novembril kell 18 toimub Särevi Teatritoas Voldemar Panso õpilase Malle Pärna ja tema tütre, näitlejanna Katri Pärna luuleõhtu "Aeg. Hetked". Selle üritusega jätkab muuseum luuletavate näitlejate etteasteid sarjas "Pajats või poeet" hubases Särevi teatritoas. Sissepääs: 6/4 eur.
Reedel, 28. novembril kell 15 toimub muuseumi saalis kohtumisõhtu lavakunstikooli 8. lennuga. Selle lennu tuntumate nimede seas on Aivar Tommingas, Toomas Suuman, Raivo Rüütel, Rein Oja, Enn Keerd, Heino Seljamaa jt. Avatud vestlusringis räägitakse nii lavakooli-aastatest, õpetaja Voldemar Pansost kui ka kõigi kursusekaaslaste teatrielust. Kohtumisõhtu salvestatakse otseülekandena portaali kultuur.err.ee poolt. Sissepääs muuseumipiletiga.
Laupäeval, 29. novembril kell 13 esinevad muuseumi sinise laega saalis Panso kooli praegused õpilased 27. lennust. Nende esituses kõlab Anu Lambi juhendamisel ette valmistatud lavakava "Koolis. Pansoga. Koolist". Etteaste on mõeldud kõigile huvilistele. Sissepääs muuseumipiletiga.
Lisainfo muuseumi kodulehelt. Lavakooli Panso nädala sündmuste kohta leiab lähemat infot siit.